b'\n_START_ARTICLE_\nGerhard Homuth\n_START_SECTION_\n\xc5\xbdivljenjepis\n_START_PARAGRAPH_\nGerhard Homuth je voja\xc5\xa1ko kariero najprej za\xc4\x8del v Kriegsmarine, leta 1935 pa je prestopil v Luftwaffe, kjer je bil med letoma 1937 in 1938 pripadnik aerobatske skupine, ki je bila takrat del 2.(J)/LG 2. 6. oktobra 1939 je bil imenovan za adjutanta I./JG 27, 1. februarja 1940 pa za Staffelkapit\xc3\xa4na 3./JG 27._NEWLINE_Svojo prvo zra\xc4\x8dno zmago je dosegel 11. maja 1940 nad angle\xc5\xa1kim dvomotornim lahkim bombnikom Bristol Blenheim, ki ga je sestrelil nad mestom Diest-Schaffen. Do konca francoske kampanje je skupaj dosegel devet zra\xc4\x8dnih zmag, novih \xc5\xa1est pa jih je dodal v Bitki za Britanijo. Spomladi 1941 je bila I./JG 27 prestavljena v severno Afriko, kjer se je Homuth \xc5\xa1e posebej izkazal. Za 22 zra\xc4\x8dnih zmag je bil nadporo\xc4\x8dnik Homuth 14. junija 1941 odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbeca._NEWLINE_9. januarja 1942 je nad Marsa el Brego in Gadd el Ahmarjem sestrelil dva RAFova lovca Curtiss P-40. V enem od sestreljenih letal je bil najverjetneje avstralski letalski as Ron Simes, ki je v spopadu umrl._NEWLINE_Homuth je svojo 40. zmago dosegel 9. februarja, ko je v bli\xc5\xbeini El Adema sestrelil britanskega lovca Hawker Hurricane. 8. junija 1942 je Homuth postal Gruppenkommandeur I./JG 27. 27 julija 1942 je dosegel kar tri zmage v enem dnevu (50-52), ki jih je dosegel nad britanskimi Hurricani. Svojo \xc5\xa1estdeseto zmago je dosegel 2. oktobra, ko je v bli\xc5\xbeini Bir Mumim Busaka sestrelil britanskega Spitfira. Po vrnitvi s severnoafri\xc5\xa1kega boji\xc5\xa1\xc4\x8da je Homuth resno zbolel, zaradi \xc4\x8desar so ga po okrevanju februarja 1943 poslali v Sofijo (Bolgarija), kjer je sodeloval v posebni Luftwaffini delegaciji, ki je urila bolgarske lovske pilote._NEWLINE_Na fronto se je vrnil 29. julija 1943 in postal Gruppenkommandeur I./JG 54, ki je bila stacionirana na vzhodni fronti. 2. avgusta 1943 se je na eni od svojih prvih bojnih nalog na tem obmo\xc4\x8dju zapletel v spopad s sovjetskimi lovci. Po dvajsetih minutah boja je uspel sestreliti sovra\xc5\xbenega lovca Bell P-39 Airacobra, nato pa se je za njegovim Focke-Wulf Fw 190 A-6 (W.Nr. 550 436) \xe2\x80\x9c<< +\xe2\x80\x9d izgubila vsaka sled._NEWLINE_Gerhard Homuth je na pribli\xc5\xbeno 450 bojnih nalogah dosegel 63 priznanih zra\xc4\x8dnih zmag, od katerih je dve dosegel nad vzhodnim boji\xc5\xa1\xc4\x8dem.'